Polisie soek dié wapen in see | Netwerk24
Darryl van Reenen, voorsitter van die Helderberg-sakekamer en eienaar van 'n onderneming wat onder meer brood en koerante afgelewer het, is in Augustus verlede jaar by die werk doodgeskiet.
Hy is geskiet nadat hy vroegaand gaan ondersoek instel het nadat die elektrisiteit by sy onderneming afgegaan het.
Rapport verstaan dat Van Reenen se .38-rewolwer glo enkele weke voor die moord uit sy kluis by die huis "verdwyn" het. Hy is met 'n .38-kaliber vermoor.
Speurders het daarna 'n man ondervra wat glo in die teenwoordigheid van twee vroue die inhoud van 'n boks wat die moordwapen bevat het, naby die brug oor die Steenbrasrivier tussen Gordonsbaai en Bettysbaai in die see gegooi het.
Volgens die bronne het polisieduikers na die inhoud van die boks gaan soek, maar weens rowwe seetoestande nie gekry nie.
Van Reenen, oorspronklik van Eldorado Park, Johannesburg, het in 2016 saam met sy tweede vrou, Mandy James, na die Kaap verhuis. Sy het nie op Rapport se navrae oor die jongste verwikkelinge gereageer nie.